Suomen luonnonsuojeluliiton Varsinais-Suomen piiri ry 12.5.2021

Martinkatu 5, 20810 Turku, varsinais-suomi@sll.fi

[www.lausuntopalvelu.fi](http://www.lausuntopalvelu.fi)

**Lausunto**

**Ehdotus Suomen merenhoitosuunnitelman toimenpideohjelmaksi vuosille 2022–2027**

Suomen luonnonsuojeluliiton Varsinais-Suomen piiri lausuu merenhoidon toimenpideohjelman luonnoksesta seuraavaa: merenhoidon tavoitteena on koko Suomen meriympäristön hyvä tila. Merenhoidon suunnittelussa tarkastellaan merialuetta rantaviivasta talousvyöhykkeen ulkorajalle saakka. Ohjelmaa on laadittu useissa eri alatyöryhmissä. Rannikon maakuntaliitoissa on myös valmisteltu digitaalista Suomen merialuesuunnitelma 2030:ta, joka huomioi ja tukee Suomen merenhoitosuunnitelman ympäristötavoitteita. Siinä yhdistetään kestävän kehityksen strategioita, ekosysteemilähestymistapaa, elinkeinojen kehittämistä ja ympäristöä. Ohjelman osana on luonnonsuojelu ja -hoito visio 2030.

Suomen ensimmäinen merenhoitosuunnitelman toimenpideohjelma vuosille 2016–2021 hyväksyttiin valtioneuvostossa vuoden 2015 lopussa. Nyt käynnissä on suunnitelman päivitys toiselle suunnittelukaudelle. Merenhoitosuunnitelman ensimmäinen osa (Suomen meriympäristön tila 2018) päivitettiin vuonna 2018 ja toinen osa (Suomen merenhoitosuunnitelman seurantaohjelma vuosille 2020–2026) vuonna 2020. Lausuntomme koskee nyt päivitettävää toimenpideohjelmaa vuosille 2022–2027, joka on suunnitelman kolmas ja viimeinen osa. Tarkistettu merenhoitosuunnitelma viedään kokonaisuudessaan valtioneuvoston hyväksyttäväksi vuoden 2021 lopussa.

Yksi tärkeimpiä uusia toimia on uusi Saaristomeri-ohjelma seurantaryhmineen, joka tulee liittää toiminnallisesti osaksi merenhoitosuunnitelmaa. Valtioneuvosto on hyväksynyt ohjelman tänä keväänä. Tavoitteena on poistaa Saaristomeri maatalous HELCOMIN Hot Spots -listalta vuoteen 2027 mennessä. Toimissa keskitytään maatalouden ravinnekuormitukseen, tunnistetaan toimenpiteiden pullonkaulat ja laaditaan tiekartta, jonka avulla tavoite saavutetaan. Ohjelmaa toteutetaan laajalla sidosryhmätyöllä ja ohjelmaa hallinnoi Varsinais-Suomen ELY-keskus.

Luonnon- ja ympäristönsuojelu, ennallistaminen ja merialuesuunnittelu ovat saaneet merkittävästi lisätoimenpiteitä. Toimenpiteitä esitetään mm. suojeluverkoston laajentamisesta ja tehostamisesta ennallistamiseen ja kunnostuksiin sekä uusiin luonto-ja linnustoselvityksiin. EU:n biodiversiteettistrategian mukaisen 30% suojelupinta-alan esittäminen tavoitteena on hyvä asia. Tavoite tulee esittää kansallisesti vahvemmin sitovana tavoitteena. HELMI-ohjelman jatko on myös lausuntokierroksella ja tarkoituksena on jatkaa työtä vuoteen 2030. Suunnitteilla on tärkeitä ennallistamistoimia rantaluonnon ennallistamiseen liittyen.

Toimenpiteitä on luvassa myös uhanalaisen Itämeren norpan hyväksi ja vieraspetojen pyynnin tehostamiseksi. Itämerennorpan eteläisten kantojen tutkimukseen ja suojeluun tähtäävä toimenpide on tärkeä ja itämerennorppaa tulee tarkastella Ympäristö- sekä Maa- ja metsätalousministeriön yhteistyöllä ja vastuulla erityisesti suojelun näkökulmasta. Tässä työssä järjestöt, tutkimuslaitokset ja hankkeet voivat olla tukena.

Vieraslajien osalta tarvitaan vielä uusia toimenpiteitä. Uusien lajien saapumisen estämisen lisäksi tarvitaan toimia myös jo rannikolle asettuneiden merellisten lajien leviämisen estämiseen ja poistoon.

**Suunnitteluun ja strategioihin panostus kannattaa**

Varsinais-Suomessa erityisesti savimaiden läpi virtaavat joet tuovat edelleen liikaa ravinteita merelle. Jokisuistojen tila on heikentynyt edelleen ja joet tuovat kiintoaineita ja ravinteita pitkälle Saaristomerelle asti. Peltomaihin on kertynyt suuret fosfori- ja typpivarastot, jotka ilmastonmuutoksen myötä valuvat entistä helpommin sateiden myötä jokiin ja lopulta mereen ja ravinteita vapautuu myös pohja-alueilta tuulien ja meren liikkeiden myötä levien käyttöön.

Hajakuormitusstrategian tulee olla vahvasti toimeenpaneva ja valvottu. Tämä pitää sisällään jätevesiasetuksen tiukemman valvonnan. Rehevöitymisteeman alla on nyt 38 toimenpidettä, joista 17 on uusia. Maatalous on toimenpiteissäkin painottunut, mutta joidenkin toimenpiteiden muotoilujen osalta neuvottelut ovat vielä kesken.

Yhtenä tärkeimpänä asiana luonnonsuojelupiiri korostaa maatalouden hajakuormituksen vähentämistä. Keinoina tähän voidaan nostaa esille kohdennettu ympäristötuki ja yleisesti laajempien suojavyöhykkeiden perustaminen, lannoituksen optimoiminen, kosteikkojen perustaminen ja uomaeroosion vähentäminen sekä lannankierrätys ja lannan oikea-aikainen levitys. On myös huomattava, että monilla valuma-alueilla on jo aiemmin kartoitettu valmiiksi sopivat vesiensuojelukohteet. Lisäksi tarvitaan valvontaa ja koulutusta. Maa- ja metsätalouden ravinne- ja kiintoaineskuormitus haittaa myös vesistöjen ja ekologisten kulkuyhteyksien ennallistamista.

Maatalouden keinot kuormituksen tehokkaaseen vähentämiseen ovat vähäisiä. Rehevöitymisen yksittäinen suurin ongelma on fosfori ja lanta. Lantavuoria syntyy eläintuotannosta, joka on keskittynyt Lounais- ja Länsi-Suomeen. Ongelma on suurempi sika- ja broileripuolella, jonka tuotanto ja fosforirikas lanta on myös keskittynyt rannikolle. Lannan varastointi, käsittely ja kuljetus kohdennettuihin ravinneköyhille tiloille ja lohkoille on kuitenkin hankalaa ja kallista. Keinolannoitus tulee viljelijälle edullisemmaksi. Viime vuosina on kuitenkin nähty ilahduttavasti viljelijöitä, jotka ovat lähteneet ennakkoluulottomasti testaamaan uusia keinoja parantaa peltojensa tuottavuutta ja samalla minimoida niiden vesistövaikutuksia. Maatalouden hajakuormituksen perussyiden ratkomiseen tarvitaankin uudenlaista ajattelua ja uusia tekijöitä.

Vesiensuojelun tehostamisohjelma 2019-2023 on jo osaltaan tehostanut toimia ja lisännyt tutkimusta ja seurantaa, erityisesti maatalouden ravinnepäästöjen osalta. Peltojen kipsikäsittely on erityisen tehokas ja edullinen maatalouden kuormituksen nopeassa leikkaamisessa: kipsi vähentää peltojen fosfori- ja kiintoainesvalumaa välittömästi noin 50 %. Koska raaka-aineena käytetään kierrätyskipsiä lannoiteteollisuudesta, toimi on myös kustannustehokas verrattuna kaikkiin muihin mahdollisuuksiin leikata hajakuormitusta. Käsittelyn vaikutus kestää noin viisi vuotta. Vuoden 2019 vesiensuojeluohjelmassa allokoitiin 22 miljoonaa euroa KIPSI-hankkeeseen. Hanke on parhaillaan käynnissä Saaristomeren valuma-alueella Varsinais-Suomen ELY:n johtamana. Tavoitteena on käsitellä peltoja yli 60 000 hehtaaria ja saavuttaa 44 tonnin fosforikuormituksen vähentäminen. Varsinais-Suomessa peltoja on jo käsitelty 9000 hehtaaria. Myös EU:n elpymisrahoista on allokoitu lisärahoitusta Saaristomeren alueen peltojen kipsikäsittelyyn, mutta jatkossakin tarvitaan EU-rahoitusta. Kipsi tulisi saada mukaan Suomen maaseutuohjelmaan uudella EU-ohjelmakaudella sisällytettäväksi ei-tuotannollisten tukien järjestelmään. Jos kipsikäsittelylle saataisiin EU-tukea, viljelijät voisivat hankkia kipsin, kuljetuksen ja levityksen helposti maatalouskaupan kautta ja EU kompensoisi toimen sen valinneille.

**Valuma-aluepohjainen vesiensuojelutyö**

Hallinnon tulee tukea valuma-aluepohjaista suunnittelua ja kokonaisprojekteja, joissa ennallistetaan merenlahtia, vedenalaista luontoa, soita, metsiä ja erilaisia pienvesiä, kuten puroja osana kokonaisia valuma-alueita. Valuma-alueen toiminnoilla ja luonnonympäristöjen ennallistamisella on suuri merkitys lähivesien ja lopulta Itämeren kunnolle.

**Kiertotalous osana vesien- ja merenhoitoa**

Sitra on edistänyt kiertotaloutta laatimalla ensimmäisen kansallisen kiertotaloustiekartan jo vuonna 2016 ja Työ- ja elinkeinoministeriö sekä Ympäristöministeriö julkaisi kiertotalouden strategisen ohjelman alkuvuodesta 2021. Valtioneuvosto teki 8.4.2021 periaatepäätöksen kiertotalouden edistämisestä, minkä seurauksena Ympäristöministeriö alkaa koordinoida vähähiilisen kiertotaloussopimuksen laatimista. Varsinais-Suomi on ollut jo aktiivinen maakunta kiertotalouden edistämisessä esimerkiksi CarbonWise-hankkeessa. Kiertotaloutta tuleekin kehittää niin, että talous ei enää jatkossa perustuisi luonnonvarojen kasvavaan kulutukseen sekä vesien ja meren tilan heikentämiseen. On siis panostettava hyödykkeiden ja materiaalien kiertoon, jakamiseen ja palveluihin, ja kaiken tämän on tapahduttava luontoa vahvistamalla eli mahdollisimman pienillä ympäristö- ja ilmastovaikutuksilla. Toistaiseksi rajat ovat ylittymässä niin ilmastonmuutoksen, monimuotoisuuden heikkenemisen, maankäytön muutosten kuin typen ja fosforin kierron osalta.

Luonnonsuojelupiiri muistuttaa, että toimenpiteiden osalta henkilöstöresurssien turvaaminen ja koulutus ovat avainasemassa. Toimijoiden osalta asiantuntijuutta tulee tukea ja käytännön töihin saada pitkäaikaisia osaajia ja kouluttajia. Rahoitus tulee turvata pitkällä aikavälillä eikä kaikkia toimia voi laskea hankkeiden ja ostopalvelujen varaan, jotka kuitenkin tukevat muuta pitkäjänteistä Itämeren ja sen suojelun hyväksi tehtävää työtä.

Tärkeitä suojelun toimenpiteitä ovat merikansallispuistojen laajentaminen ja muut uudet merelliset suojelualueet. Tähän liittyvät alueiden hoito- ja käyttösuunnitelmat, elinympäristöjen ja lajien kartoitukset ja laskennat sekä merenalaisen luonnon inventoinnit. Resurssit niiden toteuttamiseksi tulee turvata.

**Kansalaishavainnot**

Kansalaisten ja merellä liikkujien osallistaminen ja meren tilan ja lajitiedon, erityisesti indikaattorilajien kuten lintujen, meriajokas-, rakkolevä- ja ripsikellohavaintojen kerääminen, tarkistaminen ja palaute on tärkeätä (vesi.fi, itämeri.fi, järviwiki, laji.fi, tiira.fi). Avoin data herättää myös yleisön kiinnostusta. Kaiken kaikkiaan meriluonnonkin osalta luontokadon pysäyttäminen vuoteen 2030 vaatii jo ehdotettujen toimenpiteiden lisäksi uusia toimia ohjelmakauden aikanakin, esimerkiksi VELMU-inventointiohjelma auttaa tässä tavoitteessa. Leväseurannan tunnettavuutta voidaan myös parantaa. VELMU 2021-kampanja jatkaa aiempaa työtä.

**Meren tila ja kalastus**

Merenpohjan koskemattomuus ja elinympäristöjen tilan parantamisessa esitetään hyviä toimenpiteitä, mutta meren ruoppauksiin ja mereen sekä rantaviivaan läjitykseen tulee kiinnittää entistä enemmän huomiota ja rajoituksia. Rannikollamme tehdään tuhansia pieniä ruoppauksia suurempien väyläruoppausten lisäksi. Ruoppaukset vaikuttavat erityisesti kalojen ja muiden vesieliöiden lisääntymiseen sekä meriveden tilaan. Myös lisääntyvä sadanta ja virtaamat mereen ovat muuttamassa hitaasti rannikon läheisiä alueita yhä makeampaan suuntaan ja Pohjanmereltä tulevat suolaisen veden pulssit ovat epäsäännöllisiä ja toisaalta nostavat ravinteita syvänteiden pohjilta. Suuret pohja-alueet ovat myös täysin hapettomia, eli kalojen kannalta elinkelvottomia. Itämeren kalakannat ja kalastus lienevät maailmalla kärkipäässä seurannan määrällä ja tehokkuudella mitattuna. Päätoimisia rannikkokalastajia on yhä vähemmän jäljellä, ja rannikkokalastus kokee tulevaisuudennäkymät heikkoina. Ohjelmassa tulee kuitenkin nähdä hylkeet ja merimetsot ongelmien aiheuttamisen lisäksi myös luonnollisena osana meriluontoamme, joiden esiintymiseen ja haittoihin on jo olemassa toimivia työkaluja Esimerkiksi investoinnit hylkeiden ja merimetsojen karkottimiin sekä hylkeitä kestäviin pyydyksiin ovat antaneet osalle rannikkokalastajista jonkinlaiset mahdollisuudet kannattavaan kalastukseen.

Vesiviljelyn osalta tavoitteena on luonnollisesti se, että lisää ravinnepäästöjä ei mereen tule. Tilannehan on parantunutkin verrattuna aiempiin vuosikymmeniin kiitos mm. sijainninohjauksen sekä rehujen ja ruokintamenetelmien kehityksen.

**Itämeren suojelussa työtä jäljellä**

Nykyinen Itämeren suojelun toimintaohjelma, jonka tavoitteena on ollut saavuttaa Itämeren hyvä tila, päättyy vuonna 2021. Uudesta kymmenvuotisohjelmasta on jo keskusteltu Itämeren suojelukomissio HELCOMIN valmistelevassa virkamieskokouksessa. Yli 20 Itämeren alueen ympäristöjärjestöä julkisti jo keväällä 2020 Itämeren suojelun varjo-ohjelman. Siinä ehdotettiin toimintaohjelmaan useita uusia kohtia ja vaadittiin ohjelman nykyistä tehokkaampaa toimeenpanoa. Osa järjestöjen ehdottamia toimenpiteitä on nyt osin otettu huomioon Itämeren suojelun toimintaohjelmaluonnoksessa. Kuluneella toimintaohjelmakaudella ei kymmenen vuoden (-2021) aikana ole pystytty pysäyttämään Itämeren tilan heikkenemistä, koska ohjelmaa on pantu heikosti toimeen. Niin merenhoitosuunnitelmassa kuin Itämeren suojelun toimintaohjelmassa pitää puuttua entistä vahvemmin sekä hyvin tunnettuihin ongelmiin kuten rehevöitymiseen, että ilmastonmuutoksen Itämeren tilaa huonontaviin vaikutuksiin. Tutkimustietoa on kertynyt jo vuosikymmeniä, mutta toimeenpano on laahannut perässä. Itämeren suojelun tulee tapahtua eri hallinnonalojen ja muiden sidosryhmien kuten yritysten yhteistyönä. Tarvitsemme konkreettisia ja vaikuttavia tekoja.

Suunnitelmassa tulee huomioida ja tukea CCB:n (Coalition Clean Baltic) työtä ja suosituksia. Suomen luonnonsuojeluliitto on yksi yhteenliittymän 23 järjestöjäsenestä. Osana tärkeätä rehevöitymisen ehkäisyä kaikkien suunnitelmien ja toimenpiteiden tulee tukea ratkaisukeskeisiä ja kustannustehokkaita toimia ja tehostaa yhteistyötä esimerkiksi kuntien kanssa. Esimerkiksi hyvien esimerkkien jakaminen esimerkiksi uuden Baltic Sea City Acceleration Club-verkoston kautta on tärkeätä. *Myös* WWF:n Itämeri-verkosto (Baltic Ecoregion Programme), joka toimii koko Itämeren alueella niin kalastajien, maanviljelijöiden, hallitusten, teollisuuden kuin muiden luonnonsuojelujärjestöjen kanssa on tärkeä toimija. Verkosto työskentelee rehevöitymisen torjumiseksi, kalastuksen kestävyyden parantamiseksi sekä Itämeren kestävän käytön edistämiseksi. Verkoston asiantuntijat toimivat myös Itämeren suojelukomission (HELCOM) suojelusopimuksen toimeenpanon virallisina tarkkailijoina.

HELCOM-maiden toiminta on ollut puutteellista. Parhaiten on edistytty toimissa, joita maat ovat yhdessä toteuttaneet, ja huonoimmin toimissa, joita kaikkien yksittäisten maiden olisi pitänyt erikseen toimeenpanna. Itämeren maiden yhteinen väline Itämeren suojelemiseksi ei ole osoittautunut kovin tehokkaaksi kilpailevien intressien ja maiden suurten eroavaisuuksien takia. Toimintaohjelman toimeenpanemiseen tarvitaan Suomessa kaikkien ministeriöiden täysi sitoutuminen, eri toimijoiden ja sidosryhmien vahvaa panosta sekä resursseja toimeenpanon raportointiin ja seurantaan.

**Muuta**

Jatkossa tulee vaikuttaa riittävän vahvasti esimerkiksi vedenalaisen melun merieliöille aiheuttamiin vakaviin haittoihin. Myös Itämeren äärimmäisen uhanalaiset lajit ankerias ja pyöriäinen kaipaavat lisätoimia, mm. ankeriaan osalta patojen purkamista.

Haitallisten aineiden osalta on esitetty vähäisiä uusia toimenpiteitä, mutta luonnonsuojelupiiri haluaa esittää lisätoimia alusten rikkipäästöjen rajoittamiseen ja öljyvahinkojen ehkäisyyn sekä yleisesti kansainvälisen sääntelyn kehittämistä.

Ilmastonmuutoksen Itämeren luonnolle aiheuttamiin haittoihin tulee kiinnittää entistä enemmän huomiota. Ilmastonmuutoksen myötä veden lämpötila nousee ja suolaisuus laskee, ja merijäästä riippuvaisten lajien, kuten Itämerennorpan, elinympäristö kutistuu. Kaipaamme Itämeren suojelun toimenpideohjelman kytkemistä selkeästi ilmastotavoitteisiin, kuten kaikkien Itämeren alueen valtioiden hiilineutraalisuuden saavuttamiseen vuoteen 2040 mennessä.

Uudet ja innovatiiviset ratkaisut ja palvelut Itämeren roskaantumisen vähentämiseksi ovat myös tärkeitä, kuten myös kansalaisten aktivoiminen siivoustalkoisiin. Tietoa roskien ja erityisesti mikromuovin mereen pääsyn ehkäisemistä ja niiden haitoista tulee jakaa entistä enemmän. Myös kerätyn muoviroskan uusiokäyttöä tulee edistää. Ohjelman roskaantumiseen liittyvät toimenpiteet näyttävät hyvin valmistelluilta.

Mielestämme olisi ensiarvoisen tärkeätä kytkeä vesistövaikutusten arviointi kaikkeen tekemiseen tulvasuojeluhankkeista kaavoitukseen, ja ympäristöluvista esimerkiksi ruoppaus- ja läjitysratkaisuihin saakka. Toimenpidesuunnitelman alueperusteisissa toimissa on nyt yhdistetty luonnonsuojelu ja merialuesuunnittelu yhdeksi luvuksi mikä on onnistunut muutos.

Myös uusien toimenpiteiden tarkempi kohdentaminen ja teknologiset ratkaisut voivat olla omalta osaltaan auttamassa Itämeren suojelussa. Toimenpide selvityksestä meriympäristöön liittyvien lainsäädäntöjen toimivuudesta ja tehokkuudesta meriluonnonsuojelussa on tärkeä.

Suomen luonnonsuojeluliiton Varsinais-Suomen piiri ry.

**Puheenjohtaja** **Varapuheenjohtaja**

Saija Porramo Pertti Sundqvist